Dyre elpriser rammer danske elbilejere

Danmark er netop blevet udpeget som det syvende dyreste land i Europa, når det kommer til elpriser. Med en gennemsnitlig pris på 307,60 euro pr. megawatt-time, svarende til omkring 2,29 kroner pr. kWh, ligger de danske elpriser 25 procent over det europæiske gennemsnit. For danske elbilejere betyder det stigende opladningsomkostninger – men der er hjælp at hente gennem afgiftsrefusion.

Ifølge undersøgelsen, der kommer fra svenske Finansvalp, er det dog tyskerne, der har det værst. Her er den gennemsnitlige elpris nemlig på hele 416,2 euro pr. MWh (3,10 kroner pr. kWh). Det kan være til at forklare, hvorfor tyskerne endnu kke har set lyset i elbiler.

I elbilland nummer et, Norge, er den gennemsnitlige elpris på bare 121,1 euro pr. MWh. Altså omkring 0,90 kroner pr. kWh inklusive moms. Men selv svenskerne slipper væsentligt billigere end danskerne, med cirka 1,39 kroner pr. kWh.

For danskere med elbil er der dog hjælp at hente gennem afgiftsrefusion. Elbilejere med en hjemmeladeboks og en refusionsaftale kan få op til 94,625 øre pr. kWh inklusiv moms refunderet. Det reducerer de reelle omkostninger for opladning markant og bringer prisen tættere på det europæiske gennemsnit. For eksempel vil en opladning af en bil med et batteri på 50 kWh, der uden refusion ville koste omkring 115 kroner, falde til omkring 71 kroner efter refusion.

Fremtiden ser lysere ud

Selvom de høje elpriser presser danske forbrugere, er afgiftsrefusionen med til at gøre elbiler til en mere økonomisk attraktiv løsning. Sammenlignet med Tyskland, der har de højeste elpriser i Europa og ingen tilsvarende refusionsordning, står danske elbilejere bedre. Til gengæld kan lande som Ungarn, hvor el koster 110,90 euro pr. MWh, stadig tilbyde langt billigere opladning.

Samlet set peger prognoser på, at elpriserne i Danmark vil opleve en periode med stabilisering og mulig nedgang på kort sigt, mens mellemlang sigt – frem mod 2030 – kan byde på stigninger, afhængig af balancen mellem udbud og efterspørgsel samt tempoet i den grønne omstilling. Efter 2030 er der potentiale for prisfald, forudsat en vellykket udbygning af vedvarende energikilder, viser en analyse fra Green Power Denmark.

Dyre elpriser rammer danske elbilejere